CELEX: 32020D2060
Language: et
Date: 2020-12-07 00:00:00
Title: Nõukogu otsus (EL) 2020/2060, 7. detsember 2020, millega määratakse kindlaks ühelt poolt Euroopa Ühenduse ja teiselt poolt Vaikse ookeani piirkonna riikide vahelise majanduspartnerluse vahelepingu alusel moodustatud kaubanduskomitees Euroopa Liidu nimel võetav seisukoht seoses lepingu muutmisega, et võtta arvesse Samoa Iseseisvusriigi ja Saalomoni Saarte ühinemist

15.12.2020   
               
               
                  ET
               
               
                  Euroopa Liidu Teataja
               
               
                  L 424/23
               
            
         NÕUKOGU OTSUS (EL) 2020/2060,
         7. detsember 2020,
         millega määratakse kindlaks ühelt poolt Euroopa Ühenduse ja teiselt poolt Vaikse ookeani piirkonna riikide vahelise majanduspartnerluse vahelepingu alusel moodustatud kaubanduskomitees Euroopa Liidu nimel võetav seisukoht seoses lepingu muutmisega, et võtta arvesse Samoa Iseseisvusriigi ja Saalomoni Saarte ühinemist
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
         võttes arvesse Euroopa Komisjoni ettepanekut,
         ning arvestades järgmist:
         
                     (1)
                  
                  
                     Ühelt poolt Euroopa Ühenduse ja teiselt poolt Vaikse ookeani piirkonna riikide vahelise majanduspartnerluse vaheleping (edaspidi „leping“), (1) millega loodi majanduspartnerluslepingu raamistik, allkirjastati Londonis 30. juulil 2009. Paapua Uus-Guinea Iseseisvusriik kohaldab lepingut ajutiselt alates 20. detsembrist 2009 ja Fidži Vabariik alates 28. juulist 2014.
                  
               
                     (2)
                  
                  
                     Lepingu artiklis 80 on muudele Vaikse ookeani saartele sätestatud võimalus lepinguga ühineda. Nõukogu kiitis otsustega (EL) 2018/1908 (2) ja (EL) 2020/409 (3) heaks vastavalt Samoa Iseseisvusriigi (Samoa) ja Saalomoni Saarte lepinguga ühinemise. Samoa Iseseisvusriik ühines lepinguga 21. detsembril 2018 ja on seda ajutiselt kohaldanud alates 31. detsembrist 2018. Saalomoni Saared ühinesid lepinguga 7. mail 2020 ja on seda ajutiselt kohaldanud alates 17. maist 2020.
                  
               
                     (3)
                  
                  
                     Pärast Samoa ja Saalomoni Saarte ühinemist on vaja muuta lepingu II lisa, et nende riikide turulepääsu pakkumised nimetatud lisasse kanda.
                  
               
                     (4)
                  
                  
                     Lepingu artikliga 68 moodustatakse kaubanduskomitee, mis tegeleb kõigi lepingu rakendamiseks vajalike küsimustega.
                  
               
                     (5)
                  
                  
                     Nõukogu määras otsusega (EL) 2019/1707 (4) kindlaks kaubanduskomitees võetava seisukoha seoses nende muudatustega. Kaubanduskomitee võttis oma 3.–4. oktoobril 2019 toimunud seitsmendal koosolekul vastu lepinguosalistele mõeldud soovituse muu hulgas lepingut muuta, et võtta arvesse Samoa ühinemist ning muude Vaikse ookeani piirkonna saareriikide tulevasi ühinemisi.
                  
               
                     (6)
                  
                  
                     Lepingu artiklis 13 on sätestatud, et kaubanduskomitee võib kokkuleppel muuta lepingu II lisa viisil, mida ta peab asjakohaseks. Sellest tulenevalt saab kaubanduskomitee võtta oma kaheksandal koosolekul vastu lepingu tehnilise muudatuse Samoa ja Saalomoni Saarte ühinemise arvesse võtmiseks.
                  
               
                     (7)
                  
                  
                     Liit peaks kindlaks määrama ettepandud muudatuste suhtes kaubanduskomitees selle kaheksandal koosolekul võetava seisukoha.
                  
               
                     (8)
                  
                  
                     Kaubanduskomitees selle kaheksandal koosolekul võetav liidu seisukoht peaks põhinema kaubanduskomitee otsuse eelnõul,
                  
               ON VASTU VÕTNUD KÄESOLEVA OTSUSE:
         
            Artikkel 1
            Liidu nimel kaubanduskomitees selle kaheksandal koosolekul võetav seisukoht seoses ühelt poolt Euroopa Ühenduse ja teiselt poolt Vaikse ookeani piirkonna riikide vahelise majanduspartnerluse vahelepingu muutmisega, et võtta arvesse Samoa Iseseisvusriigi ja Salomoni Saarte ühinemist, põhineb kaubanduskomitee otsuse eelnõul (5).
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 7. detsember 2020
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  ELT L 272, 16.10.2009, lk 2.
         
            (2)  Nõukogu 6. detsembri 2018. aasta otsus (EL) 2018/1908 Samoa ühinemise kohta ühelt poolt Euroopa Ühenduse ja teiselt poolt Vaikse ookeani piirkonna riikide vahelise majanduspartnerluse vahelepinguga (ELT L 333, 28.12.2018, lk 1).
         
            (3)  Nõukogu 17. veebruari 2020. aasta otsus (EL) 2020/409 Saalomoni Saarte ühinemise kohta ühelt poolt Euroopa Ühenduse ja teiselt poolt Vaikse ookeani piirkonna riikide vahelise majanduspartnerluse vahelepinguga (ELT L 85, 20.3.2020, lk 1).
         
            (4)  Nõukogu 17. juuni 2019. aasta otsus (EL) 2019/1707, millega määratakse kindlaks Euroopa Liidu nimel ühelt poolt Euroopa Ühenduse ja teiselt poolt Vaikse ookeani piirkonna riikide vahelise majanduspartnerluse vahelepinguga moodustatud kaubanduskomitees võetav seisukoht seoses soovitusega teha lepingus teatavaid muudatusi, et võtta arvesse Samoa ühinemist ja muude Vaikse ookeani piirkonna saareriikide tulevast ühinemist (ELT L 260, 11.10.2019, lk 45).
         
            (5)  Vt dokument ST 11630/20:http://register.consilium.europa.eu.